**ΓΙΑ ΤΙΣ ΦΥΛΑΚΕΣ**

Η κατάσταση σήμερα

Η κυρίαρχη λογική του υπάρχοντος σωφρονιστικού συστήματος στηρίζεται στον εγκλεισμό, στη συνεχή τιμωρία και στην ισοπέδωση της ανθρώπινης αξιοπρέπειας. Τα τελευταία χρόνια ο υπερπληθυσμός έχει ξεπεράσει κάθε όριο, με αποτέλεσμα εκατοντάδες κρατούμενοι να ασφυκτιούν και να κοιμούνται στο πάτωμα. Την ίδια ώρα οι αγροτικές φυλακές, όχι ασφαλώς τυχαία, συρρικνώνονται, ενώ το επιστημονικό προσωπικό είναι είδος προς εξαφάνιση. Ο επιτυχημένος και ευεργετικός, ως προς την αναγκαία επανένταξη, θεσμός της άδειας στην ουσία έχει ακυρωθεί. Η απάντηση της κυβέρνησης της ΝΔ σε όλα αυτά είναι οι προφυλακίσεις, που αφορούν κυρίως τα πιο φτωχά άτομα, η δημιουργία δύο νέων φυλακών και η διεύρυνση των φυλακών με ιδιωτικές.

Η ΘΕΣΗ ΜΑΣ

Η δική μας αντίληψη έρχεται σε πλήρη αντίθεση με την απαρχαιωμένη και αυταρχική αρχιτεκτονική των φυλακών. Οι χώροι κράτησης χρειάζεται να καλύπτουν όλες τις ανάγκες των ανθρώπων, από την εκπαίδευση, τον πολιτισμό, τον αθλητισμό και φυσικά την αναγκαία επικοινωνία των κρατουμένων με το οικογενειακό και φιλικό τους περιβάλλον.

\*\*\*Διεύρυνση των δικαιωμάτων, στο πλαίσιο της ομαλής και δημιουργικής επανένταξης των κρατουμένων.

\*\*\*Περιορισμός της προφυλάκισης στις περιπτώσεις στις οποίες, σε περίπτωση εκδίκασης της υπόθεσης, αυτή θα επέφερε βάσει νόμου ισόβια.

\*\*\*Τακτικές και έκτακτες άδειες, όπως ορίζει ο νόμος, με αποκλειστικό γνώμονα τις τυπικές προϋποθέσεις και χωρίς δυνατότητα του συμβουλίου της φυλακής να τις ακυρώνει αυθαίρετα.

\*\*\*Διεύρυνση του θεσμού των αγροτικών φυλακών και με άλλες ειδικότητες, που θα δίνουν στον/στην κρατούμενο/-η επαγγελματική προοπτική όταν θα αποφυλακιστεί.

\*\*\*Εκπαιδευτικές μονάδες σε κάθε φυλακή ανάλογα, με τον πληθυσμό και τις ανάγκες του.

\*\*\*Κατάργηση των φυλακών ανηλίκων. Οι έφηβοι που είναι κάτω των 18 δεν έχουν θέση στη φυλακή, αλλά χρήζουν παιδαγωγικής και ψυχολογικής υποστήριξης, έξω από χώρους κράτησης.

\*\*\*Κατ’ οίκον κράτηση για τις μωρομάνες, ώστε την τιμωρία, δίκαιη ή άδικη, να μην υφίστανται και τα μωρά.

\*\*\*Τυπική και κυρίως ουσιαστική ένταξη του νοσοκομείου και του ψυχιατρείου των φυλακών στο ΕΣΥ.